ཉིན་དགུང་ཉི་མའི་དཀྱིལ་ལ།།ལྷགས་པ་འདྲེ་མོ་འཁོར་འཚུབ།།གནམ་གྱི་ཀ་བ་འདྲ་བ།ལྷོ་ནུབ་ཕྱོགས་ནས་ལྡང་བས།།ཡང་པོ་དགུང་ལ་འཁྱེར་ཚུལ།།གླག་གིས་ལུ་གུ་འཁྱེར་འདྲ།།ལྗིད་ཅན་ཕར་ཙམ་འཁྱེར་བ།།བྱིས་པས་རྡོ་སྒོར་འཕང་འདྲ།།ཀུན་ཀྱང་སྐྱ་བོར་བཏང་བ།།ཐལ་བའི་ཆར་ཆེན་བབས་འདྲ།།མཐོང་བས་གཙང་མཆོག་བུ་འཁྲིད།།མགོ་ལ་ཞྭ་ཆེན་གྱོན་ཏེ།།ལུས་ལ་རྩབ་ཧྲལ་བཀླུབས་ནས།།བྲེལ་བ་མེ་ལས་ཚ་ཚ།།ལག་པ་གློག་ལས་མགྱོགས་མགྱོགས།།མིག་ཟུང་མདའ་མོ་འཕེན་འཕེན།།ངང་ནས་བལ་རྣམས་བསྡུ་སྐབས།།རླུང་ཆེན་ཁྲེལ་མེད་ལག་པས།།འགེབས་བྱེད་ཞྭ་མོའི་ཡོལ་བ།།ཧོབ་སྟེ་འཁྱེར་བའི་མོད་ལ།།མཛེས་སྡུག་ངོ་མཚར་ལྟད་མོ།།རྫོང་ཆེན་ཐོག་ཁའི་སྟེང་ནས།།གང་སར་བལྟ་ཞིབ་བྱེད་པའི།།རྫོང་དཔོན་དགྲ་འདུལ་གང་དེའི།།སྤྱན་གྱི་སྟོན་མོར་གྱུར་ཏོ།།ཨ་ཧོ༌༑འཁྲིལ་ལྡེམ་ལུས་པོ།།རྩ་རིའི་སྨྱུག་མ་འདྲ་བ།།ཡངས་པའི་བྲང་གི་མཚོ་ལ།།ནུ་མ་ངང་མོ་བརྩེན་འདྲ།།དེ་སྟེང་བཞིན་རས་དཀར་དམར།།མཚོ་སྟེང་པདྨར་འཕྱ་འདྲ།།དང་གཙང་མིག་གི་གཡོ་འགུལ།།བུང་བའི་འཁྱུག་འགྲོས་ལགས་སོ།།མཛེས་པོ་ལྷ་ཡི་བུ་མོ།།སྐད་གྲགས་ཆེ་བ་མ་གཏོགས།།རྒྱལ་རྩེ་ཕྱོགས་ཀྱི་སྨན་འདིར།།འགྲན་པའི་ནུས་པ་ཨེ་ཡོད།།དེ་ལྟར་སེམས་ལ་བསམས་ཀྱིན།།དགྲ་འདུལ་མིག་གི་ཕུར་པ།།བུ་འཁྲིད་སྤང་ལ་ཟུག་པས།།གཡོག་རྒོད་དར་རྒྱས་གཏམ་གྱི།།ཤེད་མོང་སྐྱེད་ཀྱང་མ་གོག།ཨ་ཧོ༑འཇིག་རྟེན་འདི་ན།།གླང་ཆེན་གྱད་སོགས་སྟོབས་ལྡན།།མཆིས་ཀྱང་ཆགས་དང་བརྩེ་བར།།དོ་བའི་སྐབས་ཤིག་མེད་དོ།།།།